钦定古今图书集成/明伦汇编/官常典/第661卷 > 刘琯
## 钦定古今图书集成/明伦汇编/官常典/第661卷 > 刘琯

按《广西通志》：“琯，海阳人，举人。成化八年任横州学正，
持身端谨，训诲有方，士皆督入号舍，每日授书讲解
不怠。率五鼓升堂背书，至夜锁舍，暗察其惰者而扑
之，二鼓尽乃就寝。诸生有梗教者，系之明伦堂以示
惩。时州守何尧中修学日，亲至视工，诸生曰：‘盍去迎
之’？琯曰：‘修学，有司职也，各尽其职而已，何迎焉’？坐讲”
不辍，一时文教大异。捷秋试者辈出，诸生贽礼不苟
受，亦不苟辞。积颇赢，则遣人赍至广州，市铜锡祭器，
归酬于学。在任八年归，学者咸称之。